**Haniel**

A kiáltások gyűlölködve csendültek fel, a kezek megvetően mutogattak rá.

A sok idős mind megtalálta hangját, ha szidalmazni kellett valakit... Vagy valamit.

A hatalmas, zúgolódó tömegbe azonban aggodalommal teli emberek is vegyültek. Ők csodálkozva, vagy éppen döbbenten figyelték a lányt. Velük együtt több százan álltak a Szent Péter téren, s mind csak őt nézték. Különféle sértéseket, szidalmakat kiáltoztak felé, főleg, amikor elkezdte kapargatni a nagy kupolát maga mellett. Ezt látván sokan el is ájultak, vagy éppenséggel még hevesebben artikulálva üvöltöztek.

Azonban ő ebből mit sem hallott. Kezén maga mögött megtámaszkodva, tekintetét az égre emelve ült csöndesen. Bronzszínű hajába bele-belekapott a szél, ruhája lágyan fodrozódott lábain és vállain.

Jó néhány tiszteletre méltó kezdte buzdítani a népet, hogy valahogy szedjék le őt onnan. Ám, mivel ez törvénybe ütköző cselekedet lett volna, inkább csak a rendőrséget hívták ki. Még a jelen lévő papok is úgy kaptak telefonjaik után, mintha legalábbis az életük múlott volna rajta.

Készen az igazságszolgáltatásra, temérdek rendőrautó vette körbe a helyszínt, a háborgó néppel együttesen közeledve az épülethez. De ahogy az alak oldalra mozdult, hirtelen mind elhallgattak. A törvény őrei megtorpantak, a mobilok kiestek a kezek közül.

Ugyanis a mögüle sütő erős napfény többé nem vakította el a szemlélőket, és az ő különlegességét sem takarta már.

Aranyszárnya láttán sokan lenyelték a hangjukat, mások kezüket szájukra tapasztva zuhantak térdre, míg megint mások rózsafüzéreiket előrántva, heves imamormolásba kezdtek. Ő azonban változatlanul csak a nagy kékséget figyelte, és az azon vonuló felhőket. Semmi másról nem vett tudomást.

Az emberek eközben mind imádkozni kezdtek. Hozsannáztak, de akadtak olyanok is, akik tovább nyomultak előre azzal a céllal, hogy lehozzák őt.

Ő viszont nem törődött velük. Számára csupán egyetlen fontos dolog volt...

 ~ Miért?

Miért történt ez vele?

Hibázott volna?

Hiszen a teremtés pillanatától kezdve szolgálja Őt... Mégis, most ragyogó, aranyos alakja egy ilyen satnya testbe szorulva tengődik idelent.

Nem értette.

Csupasz lábfejeit egymáshoz ütögetve, mélyen gondolataiba merülve próbált rájönni a „Miért?" mögött rejlő válaszra.

Ekkor azonban furcsa dologra lett figyelmes.

Hallott valamit. Tompán, elmosódva, mintha csak víz alól szólt volna, egy halk kis zaj érte el őt.

Tökéletes szemöldökét enyhén összevonva, értetlenül körbe nézett. Egy pillanatig azt hitte, odafentről jött. Ám a hang újból felcsendült, és pár másikkal együtt megtörte a lányra boruló némaságot. Képtelen volt figyelmen kívül hagyni, így hát felállt és követni kezdte. Ahogy a kupola széléhez ért, fejét enyhén oldalra billentve szemlélte a lábai alatt elterülő birodalmat. A teret határoló oszlopok, szobrok és építmények elnyerték a tetszését, de csupán alig néhány percet szentelt nekik a figyelméből.

Kutatón pásztázta a tömeg sorait, hátha végre megpillantja a hang forrását... S ekkor megakadt a szeme valamin. Egy ötfős kis csoport állt valahol a tér szélén, és furcsa dolgokat ütögetve, vagy éppen pengetve, teljesen mást csináltak, mint a többiek. Szájuk tovább volt nyitva, szemük pedig lehunyva, és az egyikük még ugrált és forgott is.

A lány számára annyira kitűntek eltérő viselkedésükkel, hogy nagyokat pislogva lentebb ereszkedett egy kiálló kőre, hogy jobban láthassa őket.

A hang erősödött, így leugrott egy oszlop tetejére, majd a tetőre, s a cserepeken végigsétálva egyre közelebb és közelebb jutott.

Megszaporázta lépteit - ennek hála majdnem megbotlott a nagy sietségben -, amikor a hang nemcsak erősödött, de dallamot is felfedezni vélt benne.

Végül sikerült elérnie az épület tetejének legszélét. Korlát, háromszög alakú kő dombormű, újabb oszlop, s végezetül egy nagy ugrással már lent is volt.

Érkezése hátrálásra késztette az első sorban állóakat, akik nyomban hátrahőköltek szürke fátyolos szemei és kormos, égett fülei láttán.

A lány vak volt. És süket... Ám ebből ő mit sem érzett.

Azonban, ami az embereket leginkább megdöbbentette, arról már ő is tudott: bal szárnya csúnyán el volt törve. A földön húzta maga mögött, míg a másikkal néha csapott egyet. Így sikerült épségben leérnie.

Némán lépdelve a köveken indult el a tömegben, amely szó nélkül nyitott utat neki. Ő eközben figyelte az őt körülvevők arcát, és néha megtorpanva lábujjhegyre állt, majd körülnézett. Követte a hangot, mely egyre tisztábbá és kivehetőbbé vált számára.

Mindenki fotózni kezdte őt, ám csalódásukra, a képeken semmi más nem látszott, csupán a velük szemben állók.

Voltak bátrabbak, akik nem csak fotót szerettek volna készíteni, hanem a szárnyát is meg akarták fogni. Az egyik turista még egy tollát is majdnem kitépte.

A lány ezekre haragosan felrántotta szárnyait, és néha még fel is borzolta őket. Végül, hosszas séta, és nem kevés szárnyborzolás után, elérte a kis csapatot.

Az öt gyermek viszont észre sem vette őt, s töretlenül énekelték tovább a dalt. Az őket körülállók durván odapisszegtek, vagy próbálták meglökni őket, hogy feltűnjön nekik az égi tünemény jelenléte, ám ezek a személyek végül meghunyászkodva bújtak vissza a sorba. A lánynak ugyanis elég volt csupán a tekintetét rájuk emelni ahhoz, hogy kezük megálljon a mozdulatban, és, hogy pisszegésük végleg abbamaradjon.

Ezt a különös vendég egy elégedett mosollyal nyugtázta... S azután már csak figyelt.

Furcsa érzés kerítette hatalmába, amikor a legifjabb gyermek előrébb lépett, és egymaga énekelni kezdett. A lány tágra nyílt szemekkel nézte őt, majd egyszer csak a fiú váratlanul elnémult... Ennek ellenére hangja továbbra is hallható volt, csak éppen más torkából zengett fel. Oly tisztán, oly fenségesen szólt, hogy a körülöttük állók csak ámultak.

Az angyal széttárt karokkal, lehunyt szemmel élvezte a dallam édes ritmusát, majd meztelen talpán többször körbepördülve kezdett el táncot járni kéz a kézben a kisfiúval. A gyermek egy pillanatra megszeppent, utána azonban gyöngyöző kacajjal ajándékozta meg az égi tüneményt.

Az öregek elégedetlenkedve figyelték a jelenetet. Egy angyalnak nem ilyennek kellene lennie - mondogatták.

Ám őket változatlanul nem hallotta a lány. Az ő fülei csupán az öt fiú dalát fogadták be, és néha el-elcsente egyikük hangját, de ők ezt egy cseppet sem bánták.

Amikor egyszer véletlenül elcsúszott, és a fenekére huppant, ketten is felnevettek az éneklők közül. A felnőttek rosszalva morogtak, azonban kis idő múltán már ők is tapsolni és dúdolni kezdtek.

A lány nevetett, énekelt, táncolt. Egyszer-kétszer még a hangszereken való játszásba is belekontárkodott.

Észre sem vette, hogy látása élesebb lett, fülei égettsége és kormossága pedig már a múlté.

Annyira élvezte a gyermekekkel eltöltött időt, hogy teljesen megfeledkezett arról, mit is keres idelent...

Elfelejtette, hogy vissza akar jutni. Elfelejtette, hogy valamiért eltört a szárnya.

Gondjai mind messze szálltak, s ő csupán azzal foglalkozott, hogy helyesen megtanulja a tánclépéseket, amiket tanítanak neki.

Az egyik idősebb fiú még a kalapját is a fejére tette, amit a jövevény érdeklődve forgatott meg kezei között. Bökdöste, szagolgatta, majd miután a fiú biztosította őt, hogy az a valami nem harap, a lány mosolyogva elfogadta és felvette.

Egy másik a hegedűjét nyújtotta neki, azonban amikor ő azt pengetni, a vonót pedig vakargatni kezdte, a gyermek gyorsan visszavette tőle.

Társa a csörgőgyűrűjét adta kölcsön, ám a lány ezt sem igazán tudta megfelelően használni... Fejéről leemelte a kalapot, és helyére a csörgőt tette.

Noha így úgy festett, mintha valamiféle béna kis glóriát viselne, sajnos ezt is vissza kellett szolgáltatnia a tulajdonosának.

A Nap már az ég másik felén járt, amikor a kicsiny csapat elfáradt. Egyvalaki kivételével pihegve, de boldogan ültek le a díszkövekre. A lány nem értette, miért hagyták abba az éneklést és a táncot, ezért leguggolt hozzájuk, és kisgyerek módjára megbökdöste az egyik fiú térdét. Erre mind az öten felnevettek, és visszabökve, odanyújtották neki a csörgőt.

Most ő volt soron, hogy mutasson valamit.

A tünemény, csodálkozva bár, de elvette az ajándékot, és mosolya szertelenből lággyá változott.

 – Köszönöm - szólalt meg halkan, ismét a legifjabb hangján. Ijedten kapta fejét oldalra, válla felett hátranézve, amikor megérezte, hogy valami különös történik a hátán.

Sérült szárnya gyógyulásnak indult. A rajta húzódó seb lassan összehúzódott, és benne a csont szépen összeforrt. A lány hitetlenkedve, elnyílt ajkakkal próbálgatta szárnyait, erőtleneket csapva velük, vagy éppen finoman emelgetve őket.

Hálától csillogó szemmel fordult vissza kis barátaihoz, majd a hangszert a legkisebb fejére téve, elszántan mosolyogva lendületet vett, s elrugaszkodott. A szárnyai által keltett szél minden felnőttet hátralökött, kivéve a tapsoló és éljenző fiúkat. Ők füttyögve biztatták az egyre magasabbra szárnyaló angyalt, aki az ég felé közeledve egy kékes villanást követően hirtelen keresztülrepült egy hártyán. Azon túl már csupán az öt gyermek láthatta valódi alakját, magát a ragyogó lényt, amely aranyos fénnyel körülölelve tűnt el a felhők felett.

Sokáig néztek még utána.

Miután emberszerű mivolta semmivé lett, pár toll visszaszállingózott a térre... a kalappal együtt.

Mindenki, aki csak ott volt, úgy kapkodott és nyújtózkodott a levegőben pörgő tollak után, mint a legbecsesebb kincsekért. Ám amikor ujjaik megérintették őket, azok aranyszínű homokszemekké váltak, és a földre peregtek.

Egyedül a fekete kis kalap maradt meg, ami pontosan a tulajdonosa feje tetejére pottyant vissza. A fiúk izgatottan kaptak utána, majd mind az öten egyszerre kezdték el nézegetni, hogy vajon van-e rajta valami.

Pár pillanat múltán az egyik gyermek meg is találta, amiben mindannyian reménykedtek: egy apró, sárgásan fénylő enneagram pihent a kalap belső felében.

Míg a többiek tanácstalanul összenéztek a jel láttán, a legidősebb fiú egy mindent értő hümmögést hallatott, majd ismét felnézve, az égre mosolygott.

Szuly Georgina Blanka

Horváth Mihály Gimnázium